# 

# Latvijas Republikas 13.Saeimas

# Tautsaimniecības, agrārās, vides un

# reģionālās politikas komisijai

Par likumprojekta “Grozījumi Likumā par ostām” izskatīšanu steidzamības kārtībā

Ar Deklarācijas par Artura Krišjāņa Kariņa vadītā Ministru kabineta iecerēto darbību (turpmāk – valdības deklarācija) 82.punktu paredzēts Lielo ostu darbībā piemērot OECD valsts kapitālsabiedrību pārvaldības principus, palielināt valsts ietekmi lēmumu pieņemšanā un nodrošināt efektīvāku resursu izmantošanu, kā arī izvērtēt un reformēt lielo ostu pārvaldības modeli, kā prioritāro risinājumu paredzot to pārveidošanu par valsts kapitālsabiedrībām.

Valdības deklarācijā kā viena no valdības prioritātēm minēta cīņa ar korupciju (deklarācijas 33. punkts), kā arī valdība kā vienu no prioritātēm izvirzījusi modernas pārvaldības īstenošanu, tostarp reformēt valsts pārvaldi, lai uzlabotu tās pakalpojumu sniegšanas kvalitāti un samazinātu korupcijas riskus.

Valdība ir secinājusi, ka Ventspils brīvosta un Rīgas brīvosta ir pakļauta augstam korupcijas riskam, tādējādi nepieciešamas neatliekamas reformas šo ostu pārvaldībā, lai izpildītu valdības deklarācijā noteikto prioritāti cīņai pret korupciju un uzlabotu šo ostu pārvaldību.

Korupcijas riski Ventspils brīvostā ir iemesls arī Amerikas Savienoto valstu (turpmāk – ASV) Valsts kases Ārvalstu aktīvu kontroles biroja (turpmāk – ASV OFAC) 2019.gada 9.decembra lēmumam par sankciju noteikšanu pret Aivaru Lembergu, Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju. Šis ASV OFAC lēmums papildus pamato nepieciešamību nekavējoties rīkoties, lai izveidotu neatkarīgu Ventspils brīvostas un Rīgas brīvostas pārvaldi, kas samazinātu korupcijas riskus šajās ostās.

Šāds modelis palīdzēs veidot neatkarīgas Rīgas brīvostas un Ventspils brīvostas pārvaldes, kas pienākumu izpildi būs tieši atbildīgas par Ministru kabinetam un tādējādi tieši Ministru kabinets spēs kontrolēt šo ostu pārvaldību.

Ievērojot minēto, iesniedzam izskatīšanai likumprojektu “Grozījumi Likumā par ostām” un lūdzam to izskatīt steidzamības kārtībā.

Ministru prezidents A.K.Kariņš

Iesniedzējs: Satiksmes ministrs T.Linkaits

Vīza: Valsts sekretāra p.i. Dž.Innusa